*Татарстан Республикасы Яңа Чишмә районы   
Зирекле лицееның югары категорияле   
татар теле һәм әдәбияты укытучысы****Газыймова Резидә Мәүлемҗан кызы***

**Ризаэддин Фәхреддин хезмәтләрен   
укыту-тәрбия процессында куллану**

(Ризаэддин Фәхреддин мирасын   
татар теле һәм әдәбият дәресләрендә файдалану тәҗрибәсеннән)

Катлаулы, һаман үзгәреп торучы шартларда яшәргә, эшләргә, социаль кыйммәтләр системасында үз урынын табарга сәләтле һәм шуның белән бергә югары әхлак сыйфатларына ия булган әдәпле шәхес тәрбияләү – мәктәп алдында торган төп бурычларның берсе.

Бүген тормышыбызда культура һәм әхлаклылык дигән мөһим сыйфатларның какшавы нык чагыла.

Нәрсә соң ул әдәплелек? Кешенең үз-үзен тотышыннан, гадәтләреннән аның ни дәрәҗәдә әдәпле булуын белеп була. Яхшы гадәтләрне үзеңдә кече яшьтән тәрбияләргә кирәк. Укучыларны әдәпле, итагатьле, миһербанлы, инсафлы итеп тәрбияләүдә әдәби әсәрләр әһәмиятле роль уйный. Күп гасырлык әдәбиятыбыз тарихында белем – мәгърифәтне мактау, укымышлы, әдәпле кешене олылау - төп мотивларның берсе булып тора. Үгет-нәсыйхәт буенча байтак әсәрләр калдырган шәхесләрнең берсе – Ризаэддин бине Фәхреддин.

Һәркем җаны-тәне белән үз баласының яхшы булуын тели. Без укучы малайларыбызда һәм кызларыбызда әлеге ата-ана хыялына бөтенләй дә туры килмәгән чит сыйфатларны күреп ачынабыз, йөрәгебез әрни, сыкрый. Яшерен-батырын түгел, хәзерге балалар кайчак кеше хезмәте белән исәпләшмиләр, аны хөрмәтләмиләр, өлкәннәргә илтифатсызлык күрсәтәләр. Еш кына җәмәгать урыннарында, урамда кешеләргә һәм өйдә якыннарына карата үзләрен итагатьсез тоталар, игътибарсыз булалар тупаслыкка кадәр барып җитәләр. Ә инде иң үзәккә үткәне – аларда, вакыт-вакыт һәр кеше өчен мәҗбүри булган миһербанлык, игелеклелек, әйләнә-тирәгә игътибарлы, инсафлы караш җитми. Шушы тискәре сыйфатларны бетерер өчен, яшь буында милли үзаң формалаштыру һәм шуның аша үз туган телен, халкын сөюче, үз милләтенең мәнфәгатьләре өчен янып-көеп йөрергә сәләтле әхлаклы шәхес тәрбияләү максатыннан, мин Р.Фәхреддинең тәрбия кануннарын яшь буынны тәрбияләүдә кулланам. Аның “Балаларга үгет-нәсыйхәт” хезмәтен укыту-тәрбия системасында юнәлеш итеп алдым.

Укучыларны әхлак-тәрбия сыйфатларына төрле юллар белән тәрбияләргә мөмкин.

Бүгенге заманда тәрбия бирү зур кыенлыклар белән бәйләнгән. Радио, телевидение, компьютер, көнбатыш якларыннан кергән әхлаксызлык тулган чакта әхлаклы, миһербанлы итеп тәрбияләү гаиләдән һәм укытучыдан зур тырышлык һәм хезмәт сорый. Ә әхлак-тәрбия сыйфатларына төрле ысуллар белән ирешергә мөмкин. Дәрес - үзе төп белем һәм тәрбия бирү чарасы. Класстан тыш чаралар, төрле бәйгеләр, конференцияләр, иҗади эзләнүләр аша да укучы бай әдәби, әхлакый мирас һәм белем-тәрбия ала.

Укытучы елдан-ел яңа алым һәм методлар эзли. Белем белән бергә тәрбия бирүнең дә үтемле-нәтиҗәле ысулларын таба.

Мин уналты ел ана теле һәм әдәбияты укытам. Үз һөнәремне бик яратам. Яңалыкка, күп белергә омтылам. Укучыларымны да заманга яраклашкан, әдәпле, үз сүзен уйлап һәм итагатьле итеп әйтә белә торган шәхесләр итеп күрәсем килә.

Әдәбият укыту, телнең нечкәлекләрен өйрәтү белән бергә татар халкының үз улы булган, әхлак-тәрбия кагыйдәләрен дөрес итеп балаларга әйтеп бирә алган мәшһүр галим Ризаэддин Фәхреддинне барлык укучыларыма танытасым, аның тәрбиясе аша яшәтәсем килә.

Төп белем дәрестә бирелә. Дәрес- укучының һәм укытучының төп эш урыны. Ризаэддин Фәхреддин мирасын әдәбият һәм тел дәресләрендә һәрдаим кулланырга тырышам. Күрсәтмәлелек - укучы аңында озак вакытлар саклана, искә төшеп тора торган әсбап ул.

Татар теле кабинетында Ризаэддин Фәхреддингә багышланган махсус почмагым бар. Монда бай мәгълүмат, аның китаплары, музей экспонатлары, эзләнү эшләре саклана. Атна саен нәсихәтләрен алмаштырып торам. Бу материал- һәр укытучыга дәрестә һәм төрле чараларда менә дигән куланма.

Әдәбият дәресләрендә, бигрәк тә тугызынчы сыйныфларда, Р.Фәхреддиннең дәресләре махсус программа нигезендә үтә. Мәсәлән, “Мирас”, “Мәгариф” журналларында басылып чыккан гыйльми мәкаләләргә, нәсихәтләргә күзәтү ясала, аларның эчтәлеге анализлана, галимнең “Әсма яки гамәл вә җәза”, “Сәлимә, яки гыйффәт” романарыннан өзекләр укыла.

Минем төп максатым – әхлакый шәхес тәрбияләү. Бу максатка ирешүдә галимнең “Җәвамигуль – кәлим шәрхе”, “Тәрбияле бала”, “Тәрбияле ана”, “Нәсыйхәт”, “Шәкертлек әдәбе”, “Әдәбе тәглим”, “Мәшһүр хатыннар”, һ.б. Югарыда күрсәтелгән хезмәтләр тулысынча әхлакый шәхес тәрбияләүгә багышланган. Мәсәлән, 5 нче сыйныфта укучылар Ф.Әмирханның “Нәҗип” хикәясен яратып укыйлар, үзләрендә булган кимчелекле якларны табалар, анализлыйлар, шуның белән бергә Нәҗипнең әнисен дә, апасын да тыңламавы, каршы сөйләшүе аларны борчый. Бу очракта “Ислам әхлагы һәм гадәтләреннән” киңәшләрен кулланырга мөмкин. “Ата-ана сүзен тыңламау, аларга кул селтәү шәфкатьсезелек күрсәтү, гөнаһ санала”.

Тукайның “Исемдә калганнар” әсәрен укыганда галимнең “Йомшак вә мөлаем сүзле, ихласлы булыгыз” дигән сүзләрен дәрестә эпиграф итеп кулланам. Татар теле дәресләрендә “Тәрбияле бала” әсәреннән җөмләләрне карточкалар итеп файдаланам. “Тәрбияле бала бетмәс хәзинә булса, тәрбияле булмак бик җиңелдер”. “Ата вә ана өчен тәрбияле бала дәрәҗәсендә олуг байлык һич булмас”. Мин тугызынчы сыйныф укучыларының сыйныф җитәкчесе дә. Тәрбия эшемне халкымның, үземнең тормыш тәҗрибәмә, зирәк акылга нигезләнеп алып барам. Эшчәнлегемдә, әлбәттә, Р.Фәхреддиннең “Балаларга үгет-нәсыйхәт” һәм Вил Казыйхановның “Әхлак дәресләре”нә, вакытлы матбугатка, әдәбият әсәрләренә, татар радиосының татарча төпле әдәби тапшыруларына таянам.

“Олыласаң олыны, олыларлар үзеңне”, - дип аталган тәрбия сәгатендә Р.Фәхреддиннең “Сөйләшү әдәпләре” язмасын еш кулланам. Аена бер тапкыр ана теле дәресләрен үзенчәлеклерәк итеп оештырам. Ул “Чыгыш - дәрес” дип атала. Һәр класста төрле сәхифәләр аша белем һәм тәрбия бирергә тырышам.

“Иман иңсен күңелләргә” сәхифәсендә дин-ислам әхлагы һәм Р.Фәхреддиннең “Җәвамигуль – кәлим шәрхе” китабы турында үзем дә, укучыларым да чыгыш ясый.

“Әдәби сүз” сәхифәсендә юбиляр язучылар, шагыйрьләр, якташ язучыларыбыз иҗатына тукталам.

“Каурый каләм” сәхифәсе аша укучыларымны шигырь язу осталыгына өйрәтәм. Бу яктан байтак кына уңышларыбыз да бар. Газета битләрендә, республика конкурсында урынарыбыз бар.

“Нәсихәт” сәхифәсендә Р. Фәхретдин мирасын өйрәнәбез.

“Мәктәп һәм мин” сәхифәсендә гомуми чаралар, бәйгеләр турында фикер алышабыз. Һәр сәхифәне укучылар алып бара. Һәркем үзен белемле итеп тоя. Аралашырга омтыла. Мондый дәрес-сәхифәләр иҗади сәләтне үстерә, уңышлы язмаларга этәрә, фикерне оялмыйча әйтеп бирергә өйрәтә, туган җиргә, әдәбиятка мәхәббәт тәрбияли.

Р. Фәхреддин “Яшь буынны тәрбияләү эше ул бик мөһим социаль мәсьәлә һәм ул үзенә укучының һәм ата-аналарның даими игътибарын таләп итә,” - дигән фикер әйтә.

Безнең тәрбия планында ата-аналар өчен күптөрле мәдәни чаралар үткәрү каралган. Иң үтемлесе һәм иң кирәклесе, әлбәттә, ата-аналар җыелышы. Р.Фәхретдин хезмәтләрен тәкъдир итү, бу хезмәтләрне әти-әниләргә пропагандалау, ата-ананың абруе – балага тәрбия бирүдә икәнен аңлату, шәхси үрнәк кенә баланың ихтирамын яулый ала, минемчә. “Коллектив аша шәхес тәрбияләү” - минем тәрбия эше буенча методик темам. Бу теманы алганда, мин балалар һәм әти-әниләр коллективын күз алдында тоттым. Беренче ата-аналар җыелышын Р.Фәхреддинең “Тәрбияле бала дөньяда җанга шатлык вә ахирәттә йөзгә аклык китерер” дигән сүзләреннән башлыйм. “Ата тәрбиясе”, “Ана тәрбиясе”, “Кыз һәм ир балалар” дигән хезмәтләрен һәрдаим әти-әниләргә тәкъдим итеп киләм.

“Гүзәл тәрбия - бетми торган мирас” темасына әтиләр конференциясе уздырдык, ә “Адәм баласының бәхете хатын-кыз кулында” дигән темага әниләр белән әңгәмә кордык. Әниләр бәйрәмендә “Җәннәт аналарның аяк астында” дигән темага

Р. Фәхреддин хезмәтләрен кулланып, тәрбияви кичә уздырдык.

Уку елы дәвамында әхлак тәрбиясе буенча мәктәптә һәм район күләмендә педагогик киңәшмәләр, семинарлар даими уздырыла.

Сәламәтлек - кешенең зур байлыгы. “Сәламәт тәндә сәламәт акыл” кичәсендә Р.Фәхреддиннең хәмер эчүгә карата әйтелгән фикерләрен, анардан сакланырга кирәклеген, тормыш гыйбрәтләреннән чыгып аңлатам. “Без бетә торган кавем түгел” девизы астында хәтер көненә татарларның гореф-гадәтләренә багышланган кичәләр уздырдым.

Укытуның нигезе ана телендә. Ана теле – зур тәрбия чарасы. Ризаэддин Фәхреддин дә туган телнең бөтен нечкәлекләреннән оста файдалана. Аны гарәп, фарсы, төрек телләре йогынтысыннан мөмкин кадәр арындырыга тырыша. Мин шуны күздә тотып, ел саен чиста сөйләм бәйгеләре үткәрәм. Ул яз аенда укучылар катнашында үтә. Һәр укучы сөйләм чисталыгына бәя ала. Шулай ук укучылар иҗат иткән әсәрләр дә тыңлана.

Укучылар белән төзегән “Хыялыма адымнарым” дип аталган программа нәкъ шул юнәлештә эшләүне үз эченә алды.

“Р.Фәхреддин мирасы һәм тәрбия”” дигән темага электив курс программасы төзедем. Ул Р. Фәхретдин шәхесе үрнәгендә һәм бай мирасына таянып, укучыларда милли һәм гомумкешелек кыйммәтләре турында рухи һәм әхлакый нормалар формалаштыру максатыннан төзелде.

Район татар теле һәм әдәбияты укытучылары каршында “Гаилә бәхете нәрсәдә?” һәм “М.Җәлил иҗатын Р.Фәхреддин мирасы аша анализлау” дигән темаларга ачык дәресләр бирдем.

Р.Фәхреддин хезмәтләрен өйрәнү һәм пропагандалау буенча аерым программа төзедем. Анда укучылар, ата-аналар һәм укытучылар белән шушы тема астында аерым эш төрләре күрсәтелә.

Шулай итеп, мәктәптә шәхес тәрбияләүдә, балаларга әхлак тәрбиясе бирүдә бүгенге көндә халык традицияләрен, гореф-гадәтләрен, әхлакый кыйммәтләрен эченә алган Р.Фәхреддин мирасы гаять дәрәҗәдә кирәкле бай хәзинә.